PRAEGU KÜSITAKSE TEADLASTELT üha uuesti ja uuesti, et mis see teie töö peaks tavainimesele korda minema. Teadlased suhtuvad sellesse  küsimusse sageli suisa põlglikult. Ehkki peaksid tõsiselt võtma. Sest teadus suundub üha suuremasse eraldatusse, teadlased üha süvenevasse üksildusse ses mõttes, et spetsialiseerumine aina kasvab. Ja ühes sellega ei lähe teadus mitte odavamaks, vaid aina kallimaks. Möödunud aasta teadusliku aparatuuri superstaar, suur hadronite põrguti LHC läks maksma 10 miljardit dollarit. Ja keegi ei tea, milliseid tulemusi sellest ülilaborist kätte saada võidakse. Ning see kaadervärk on nõnda keerukas, et kipub sadadele ja  sadadele tarkadele teadlastele, inseneridele ja tehnikutele üle jõu käima. Üksainus ülesöelnud LHC jooteühendus näiteks läks Euroopa maksumaksjale maksma 21 miljonit dollarit.